Vilmantas Tamošaitis

Vilmantas Tamošaitis (g. 1966 m. balandžio 20 d.) – Lietuvos karininkas (brigados generolas), Lietuvos kariuomenės Jungtinio štabo viršininkas.

Brigados generolas Vilmantas Tamošaitis gimė 1966 metų balandžio 20 dieną, Marijampolės rajone. Tarnybą beatsikuriančioje Lietuvos kariuomenėje pradėjo 1992 metais, kuomet buvo paskirtas į Lauko kariuomenės brigados Alytaus motodesantinio bataliono Marijampolės būrio vado pareigas. Tais pačiais metais, įgijus bakalauro mokslinį laipsnį, buvo suteiktas pirmasis karininko, leitenanto laipsnis.

1993 - 1999 metais tarnavo Marijampolės motodesantiniame batalione pradedant kuopos vado pavaduotoju, vėliau ginklų tarnybos viršininku bei bataliono vado štabo viršininku. Šiuo laikotarpiu pabaigia Generolo Jono Žemaičio Lietuvos karo akademijos I pakopos studijas.

2001-aisiais metais, Vokietijos Bundesvero vadovavimo akademijoje pabaigus tarptautinius Gynybos štabo - Admirolų štabo tarnybos kursus, paskiriamas tarnauti į Lietuvos Krašto apsaugos ministerijos Gynybos štabo J3 gynybos planavimo skyrių, vyresniuoju specialistu.

2003 - 2005 metais vadovauja Alytuje dislokuotam Didžiosios kunigaikštienės motorizuotajam pėstininkų batalionui. 2005 metais paskiriamas tarnauti Motorizuotosios pėstininkų brigados "Geležinis Vilkas" štabo viršininku.

2008 metais mokosi JAV Oro pajėgų koledže, kur apsigina strateginių tyrimų magistro mokslinį laipsnį. 2008 metais grįžus į Lietuvą paskiriamas tarnauti MPB "Geležinis Vilkas" vadu. Šiose pareigose tarnauja iki 2011 metų, po to paskiriamas į Lietuvos kariuomenės Jungtinio štabo viršininko pareigas. po metų, 2012 metais suteikiamas brigados generolo laipsnis.

Brigados generolas Vilmantas Tamošaitis mėgsta medžioti, domisi ginklais ir juos kolekcionuoja (papildomos priemonės šalies gynybai niekada nepakenks). Puikiai kalba trimis užsienio kalbomis: vokiečių, anglų bei rusų.

Išsilavinimas 
 1995 m. – Lietuvos karo akademija, I pakopa
 2000 m. – Vokietijos Bundesvero vadovavimo akademija
 2008 m. – JAV Oro pajėgų universitetas, magistrantūros studijos

Kariniai laipsniai 
 1992 m. lapkričio 20 d. – leitenantas
 1994 m. lapkričio 21 d. – vyresnysis leitenantas
 1996 m. gruodžio 30 d. – kapitonas
 2001 m. lapkričio 22 d. – majoras
 2005 m. birželio 28 d. – pulkininkas leitenantas
 2008 m. birželio 27 d. – laikinasis pulkininkas
 2009 m. rugsėjo 7 d. – pulkininkas
 2012 m. – brigados generolas

Profesinė patirtis 
 Būrio vadas;
 Kuopos vado pavaduotojas;
 Lietuvos didžiojo kunigaikščio Vytenio MPB štabo karininkas;
 LDK Vytenio MPB štabo viršininkas;
 Gynybos štabo planavimo vyr. specialistas;
 Didžiosios kunigaikštienės Birutės motorizuotųjų pėstininkų bataliono vadas;
 Motorizuotosios pėstininkų brigados "Geležinis Vilkas" štabo viršininkas;
 MPB "Geležinis Vilkas" vadas;
 Lietuvos kariuomenės Jungtinio štabo viršininkas.

Apdovanojimai 
 1997 m. – vardinis ginklas nuo Krašto apsaugos ministro;
 1998 m. – Marijampolės MPB garbės ženklas "Didysis Lietuvos kunigaikštis Vytenis";
 2004 m. – Krašto apsaugos sistemos proginis įstojimo į NATO medalis;
 2004 m. – Motorizuotosios pėstininkų brigados „Geležinis Vilkas” garbės ženklas;
 2005 m. – Pajėgų lygmens medalis "už pasižymėjimą";
 2007 m. – Kariuomenės lygmens medalis "Už nuopelnus";
 2010 m. - Kariuomenės lygmens medalis "Už nuopelnus";
 2011 m. - Dvi kariuomenės vado vardinės dovanos.

Nuorodos 
 MPB „Geležinis Vilkas“ vadas plk. Vilmantas Tamošaitis. Biografija 

Lietuvos generolai